b"\n_START_ARTICLE_\nTravis Roche\n_START_SECTION_\nJunioriura ja yliopistovuodet\n_START_PARAGRAPH_\nAlbertan Grande Cachessa syntynyt, mutta Whitecourtissa kasvanut Roche pelasi vuodet 1996\xe2\x80\x931998 BCHL-junioriliigan Trail Smoke Eatersissa. Ensimm\xc3\xa4isen kautensa 1996\xe2\x80\x931997 p\xc3\xa4\xc3\xa4tteeksi h\xc3\xa4net valittiin kev\xc3\xa4\xc3\xa4n 1997 pudotuspelien parhaaksi pelaajaksi, vuoden tulokkaaksi ja toiseen t\xc3\xa4hdist\xc3\xb6kent\xc3\xa4lliseen. Kauden 1997\xe2\x80\x931998 p\xc3\xa4\xc3\xa4tteeksi Roche valittiin BCHL:n parhaaksi puolustajaksi ja ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Vuosina 1998\xe2\x80\x932001 h\xc3\xa4n k\xc3\xa4vi Pohjois-Dakotan yliopistoa. Roche ei pelannut ensimm\xc3\xa4isell\xc3\xa4 kaudella lainkaan, mutta oli kahdella j\xc3\xa4lkimm\xc3\xa4isell\xc3\xa4 kaudella joukkueensa tehokkain puolustaja. Kaudella 1999\xe2\x80\x932000 h\xc3\xa4n voitti sek\xc3\xa4 WCHA:n ett\xc3\xa4 koko NCAA:n mestaruuden. Roche valittiin kauden p\xc3\xa4\xc3\xa4tteeksi tulokkaiden t\xc3\xa4hdist\xc3\xb6kent\xc3\xa4lliseen._NEWLINE_Kaudella 2000\xe2\x80\x932001 Roche oli tehoilla 11+38=49 koko WCHA:n tehokkain puolustaja, jakoi sy\xc3\xb6tt\xc3\xb6p\xc3\xb6rssin toisen sijan St. Cloud Staten Brandon Sampairin kanssa sek\xc3\xa4 pistep\xc3\xb6rssin kymmenennen sijan Minnesotan Jordan Leopoldin kanssa. H\xc3\xa4net valittiin kauden p\xc3\xa4\xc3\xa4tteeksi sarjan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen.\n_START_SECTION_\nEnsimm\xc3\xa4iset ammattilaisvuodet\n_START_PARAGRAPH_\nViimeisen yliopistokautensa 2000\xe2\x80\x932001 p\xc3\xa4\xc3\xa4tteeksi, huhtikuussa 2001 NHL-varaamaton Roche teki kaksivuotisen sopimuksen Minnesota Wildin kanssa. H\xc3\xa4n teki siell\xc3\xa4 NHL-debyyttins\xc3\xa4 runkosarjan viimeisell\xc3\xa4 kierroksella 8. huhtikuuta 2001 Colorado Avalanchea vastaan. Kauden 2001\xe2\x80\x932002 Roche pelasi p\xc3\xa4\xc3\xa4osin AHL-joukkue Houston Aerosissa, jossa tulokaskausi toi 60 runkosarjaottelussa tehot 13+21=34 sek\xc3\xa4 12 playoff-ottelussa tehot 2+3=5. H\xc3\xa4n oli runkosarjassa joukkueen eniten maaleja tehnyt puolustaja. Roche palkittiin kauden p\xc3\xa4\xc3\xa4tteeksi AHL:n parhaiten omaa joukkuetta auttaneena pelaajana Yanick Dupre Memorial Awardilla. H\xc3\xa4n pelasi kauden aikana NHL:ss\xc3\xa4 nelj\xc3\xa4 runkosarjaottelua._NEWLINE_Kaudella 2002\xe2\x80\x932003 Roche ei pelannut otteluakaan NHL:ss\xc3\xa4. H\xc3\xa4n jakoi tehoilla 14+34=48 AHL:n puolustajien pistep\xc3\xb6rssin viidennen sijan Norfolk Admiralsin Marty Wilfordin kanssa. Roche voitti kauden p\xc3\xa4\xc3\xa4tteeksi Calder Cupin. Kaudella 2003-2004 h\xc3\xa4n oli Aerosin tehokkain puolustaja tehoilla 8+30=38, joilla Roche jakoi my\xc3\xb6s joukkueen sis\xc3\xa4isen pistep\xc3\xb6rssin kolmannen sijan St\xc3\xa9phane Veilleux'n ja Mark Cullenin kanssa. H\xc3\xa4n pelasi Wildin NHL-joukkuessa viisi runkosarjaottelua tehden yhden sy\xc3\xb6tt\xc3\xb6pisteen._NEWLINE_Hein\xc3\xa4kuussa 2004 Roche teki vapaana agenttina sopimuksen Atlanta Thrashersin kanssa. Kausi 2004\xe2\x80\x932005 eteni kuitenkin kokonaan farmijoukkue Chicago Wolvesissa NHL:n ty\xc3\xb6sulun vuoksi. Roche teki ammattilaisuransa yhden kauden piste-enn\xc3\xa4tyksen tehoilla 12+38=50, joilla h\xc3\xa4n sijoittui AHL:n puolustajien pistep\xc3\xb6rssiss\xc3\xa4 kolmanneksi. Roche eteni Wolvesin kanssa aina Calder Cup -finaaleihin saakka, mutta mestaruuden vei kuitenkin Philadelphia Phantoms otteluvoitoin 4-0. H\xc3\xa4net valittiin kauden p\xc3\xa4\xc3\xa4tteeksi AHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. My\xc3\xb6s seuraavan kauden 2005\xe2\x80\x932006 Roche pelasi kokonaan farmissa ja oli Wolvesin tehokkain puolustaja tehoilla 8+31=39.\n_START_SECTION_\nNHL-kausi Coyotesissa ja paluu AHL:\xc3\xa4\xc3\xa4n\n_START_PARAGRAPH_\nRoche teki hein\xc3\xa4kuussa 2006 vapaana agenttina kaksivuotisen sopimuksen Phoenix Coyotesin kanssa. H\xc3\xa4n aloitti kauden 2006\xe2\x80\x932007 farmijoukkue San Antonio Rampagessa, kunnes Roche kutsuttiin 17 pelaamansa ottelun j\xc3\xa4lkeen Coyotesin NHL-miehist\xc3\xb6\xc3\xb6n, jossa h\xc3\xa4n pelasi loppukauden. Rochen ensimm\xc3\xa4inen ja toistaiseksi ainoa p\xc3\xa4\xc3\xa4osin NHL:ss\xc3\xa4 vietetty kausi toi 50 runkosarjaottelussa tehot 6+13=19. H\xc3\xa4nen NHL-uransa avausmaali syntyi 16. joulukuuta 2006 Calgary Flamesin Miikka Kiprusoffin taakse. Kauden 2007\xe2\x80\x932008 Roche pelasi taas kokonaan farmissa Rampagen paidassa ja oli joukkueen tehokkain puolustaja tehoilla 6+35=41.\n_START_SECTION_\nSiirtyminen Eurooppaan\n_START_PARAGRAPH_\nKaudeksi 2008\xe2\x80\x932009 Roche siirtyi Sveitsin National League A:n SC Berniin, jonka tehokkain puolustaja ja kolmanneksi paras pistemies h\xc3\xa4n oli tehoilla 16+32=48. Roche sijoittui koko liigan puolustajien pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain HC Luganon Petteri Nummelin. H\xc3\xa4n edusti Berni\xc3\xa4 kauden aikana my\xc3\xb6s Mestarien liigassa. Kaudella 2009\xe2\x80\x932010 Roche oli NLA:ssa joukkueen tehokkain puolustaja tehoilla 8+22=30, joilla h\xc3\xa4n sijoittui liigan puolustajien pistep\xc3\xb6rssiss\xc3\xa4 seitsem\xc3\xa4nneksi. Roche voitti kauden p\xc3\xa4\xc3\xa4tteeksi Sveitsin-mestaruuden. Kaudella 2010\xe2\x80\x932011 h\xc3\xa4n nousi Bernin varakapteeniksi ja oli joukkueen toiseksi paras pistemies Christian Dub\xc3\xa9n j\xc3\xa4lkeen tehoilla 9+32=41, joilla Roche voitti koko NLA:n puolustajien sy\xc3\xb6tt\xc3\xb6p\xc3\xb6rssin ja jakoi puolustajien pistep\xc3\xb6rssin voiton Kloten Flyersin Micki DuPontin kanssa. Kaudella 2011\xe2\x80\x932012 h\xc3\xa4n pelasi loukkaantumisten takia vain 25 runkosarja- ja kolme playoff-ottelua._NEWLINE_Roche oli kaudella 2012\xe2\x80\x932013 tehoilla 5+17=22 Bernin tehokkain puolustaja NHL:n ty\xc3\xb6sulkuvahvistus Mark Streitin j\xc3\xa4lkeen. H\xc3\xa4n jakoi NLA:n puolustajien pistep\xc3\xb6rssin kymmenennen sijan HC Ambr\xc3\xac-Piottan Zden\xc4\x9bk Kutl\xc3\xa1kin kanssa. Roche oli liigan tehokkain puolustaja kev\xc3\xa4\xc3\xa4n 2013 pudotuspeleiss\xc3\xa4 tehoilla 3+12=15 ja h\xc3\xa4n voitti kauden p\xc3\xa4\xc3\xa4tteeksi Sveitsin-mestaruuden. Roche teki Bernin mestaruuden ratkaisseen maalin kuudennessa finaaliottelussa 16. huhtikuuta 2013 Fribourg-Gott\xc3\xa9ronia vastaan, jonka Bern voitti 5-1. Kaudella 2013\xe2\x80\x932014 h\xc3\xa4n nousi taas joukkueen varakapteeniksi ja jakoi tehoilla 5+16=21 NLA:n puolustajien pistep\xc3\xb6rssin kahdeksannen sijan kolmen muun pelaajan kanssa._NEWLINE_Kaudeksi 2014\xe2\x80\x932015 Roche siirtyi vuoden mittaisella sopimuksella Ruotsiin SHL-joukkue MODO Hockeyn riveihin. Tammikuun 2016 lopulla h\xc3\xa4n teki loppukauden 2015\xe2\x80\x932016 kattavan sopimuksen It\xc3\xa4vallan Erste Bank Eishockey Ligassa pelaavan EHC Linzin kanssa oltuaan alkukauden ilman sopimusta.\n_START_SECTION_\nMaajoukkueura\n_START_PARAGRAPH_\nRoche edusti Kanadaa Spengler Cupissa vuosina 2010, 2012 ja 2013, joista vuoden 2012 turnaus p\xc3\xa4\xc3\xa4ttyi voittoon ja vuoden 2010 turnaus 4-3-tappioon finaalissa SKA Pietaria vastaan. H\xc3\xa4net valittiin vuoden 2011 turnauksen t\xc3\xa4hdist\xc3\xb6kent\xc3\xa4lliseen. Roche edusti Kanadaa my\xc3\xb6s Deutschland Cupissa vuonna 2002 voittaen kultaa."